เทศบาลตำบลได้จัดประชุมประชาคมหมู่บ้าน เพื่อรับฟังความคิดเห็นของประชาชนในพื้นที่เกี่ยวกับการจัดตั้งตลาดชุมชน เพื่อส่งเสริมเศรษฐกิจในท้องถิ่น ปรากฏว่า ประชาชนในที่ประชุมมีความประสงค์ให้เทศบาลฯดำเนินการจัดตั้งตลาดขึ้นบนที่ดินของประชาชนจำนวน 2 ราย โดยที่ประชุมเห็นว่า พื้นที่ดังกล่าวมีความเหมาะสมที่สุดในการจัดตั้งตลาดตามบริบทของชุมชน ทั้งในด้านที่ตั้ง การเข้าถึง และความสะดวกในการใช้ประโยชน์ ในการนี้ จึงขอสอบถามแนวทางที่ถูกต้องตามระเบียบและกฎหมายที่เกี่ยวข้อง ดังประเด็นต่อไปนี้

 1. เทศบาลตำบลสามารถเช่าที่ดินของประชาชนตามระเบียบว่าด้วยการจัดซื้อจัดจ้างฯ ได้หรือไม่

 2. ในกรณีที่สามารถดำเนินการเช่าได้ การทำสัญญาควรเป็นลักษณะของสัญญาเช่าระยะยาวหรือไม่ เนื่องจากหากมีการเช่าพื้นที่ดังกล่าว เทศบาลฯจะสร้างสิ่งปลูกสร้างบางประการ ได้แก่ หลังคาคลุมและห้องน้ำ เพื่ออำนวยความสะดวกแก่ประชาชนผู้มาใช้บริการตลาด การดำเนินการในลักษณะนี้สามารถกระทำได้หรือไม่

 3. ทรัพย์สินที่เทศบาลฯ ก่อสร้างบนพื้นที่ประชาชน ควรกำหนดให้สามารถรื้อถอนได้เมื่อสิ้นสุดสัญญาเช่า และตกเป็นกรรมสิทธิ์ของราชการ การดำเนินการในลักษณะนี้ถูกต้องตามระเบียบหรือไม่

 จึงเรียนมาเพื่อขอคำแนะนำและแนวทางเพื่อใช้ในการปฏิบัติ ขอขอบพระคุณเป็นอย่างสูง มา ณ โอกาสนี้